CELEX: 32016L1855
Language: bg
Date: 2016-10-19 00:00:00
Title: Директива (ЕС) 2016/1855 на Комисията от 19 октомври 2016 година за изменение на Директива 2009/32/ЕО на Европейския парламент и на Съвета за сближаване на законодателствата на държавите членки относно екстракционните разтворители, използвани в производството на храни и съставките на храни (Текст от значение за ЕИП)

20.10.2016   
               
               
                  BG
               
               
                  Официален вестник на Европейския съюз
               
               
                  L 284/19
               
            ДИРЕКТИВА (ЕС) 2016/1855 НА КОМИСИЯТА
      от 19 октомври 2016 година
      за изменение на Директива 2009/32/ЕО на Европейския парламент и на Съвета за сближаване на законодателствата на държавите членки относно екстракционните разтворители, използвани в производството на храни и съставките на храни
      (текст от значение за ЕИП)
      ЕВРОПЕЙСКАТА КОМИСИЯ,
      като взе предвид Договора за функционирането на Европейския съюз,
      като взе предвид Директива 2009/32/ЕО на Европейския парламент и на Съвета от 23 април 2009 г. за сближаване на законодателствата на държавите членки относно екстракционните разтворители, използвани в производството на храни и съставките на храни (1), и по-специално член 4, първа алинея, буква а) от нея,
      като има предвид, че:
      
                  (1)
               
               
                  Директива 2009/32/ЕО се прилага за екстракционни разтворители, които се използват или са предназначени за употреба в производството на храни или на съставки на храни. Посочената директива не се прилага за екстракционни разтворители, използвани за производството на добавки в храните, витамини и други такива добавки, освен ако те са изброени в приложение I към нея.
               
            
                  (2)
               
               
                  На 19 август 2014 г. бе подадено заявление от Akzo Nobel Industrial Chemicals BV, с което се иска изменение на максимално допустимaта границa на остатъчни вещества (МДГОВ) за диметилов етер (ДМЕ) като разтворител за екстракция при обезмаслени продукти от животински протеини, по-специално колаген и колагенови производни, от 0,009 mg/kg на 3 mg/kg, както и нова употреба за извличане на желатин от протеинови продукти с МДГОВ от 0,009 mg/kg. На държавите членки впоследствие беше предоставен достъп до това заявление.
               
            
                  (3)
               
               
                  Европейският орган за безопасност на храните („Органът“) оцени повторно безопасността на ДМЕ като разтворител за екстракция за производство на обезмаслени продукти от животински протеини — колаген и желатин — и даде становището си на 14 юли 2015 г. (2). Органът заключи, че употребата на ДМЕ като разтворител за екстракция при предвидените условия на употреба и предложените МДГОВ от 3 mg/kg, в колаген и колагенови производни, и 0,009 mg/kg в желатин, не поражда опасения във връзка с безопасността.
               
            
                  (4)
               
               
                  Поради това е целесъобразно да се разреши употребата на диметилов етер като разтворител за екстракция за отстраняване на мазнини от суровини от животински протеини, при условие че максимално допустимите граници на остатъчните вещества за диметилов етер са 3 mg/kg в колаген и колагенови производни и 0,009 mg/kg в желатин.
               
            
                  (5)
               
               
                  Поради това Директива 2009/32/ЕО следва да бъде съответно изменена.
               
            
                  (6)
               
               
                  Мерките, предвидени в настоящата директива, са в съответствие със становището на Постоянния комитет по растенията, животните, храните и фуражите,
               
            ПРИЕ НАСТОЯЩАТА ДИРЕКТИВА:
      Член 1
      Приложение I към Директива 2009/32/ЕО се изменя в съответствие с приложението към настоящата директива.
      Член 2
      1.   Държавите членки въвеждат в сила законовите, подзаконовите и административните разпоредби, необходими, за да се съобразят с настоящата директива, не по-късно от две години след датата на влизане в сила на настоящата директива. Те незабавно съобщават на Комисията текста на тези разпоредби.
      Когато държавите членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите членки.
      2.   Държавите членки съобщават на Комисията текста на основните разпоредби от националното законодателство, които те приемат в областта, уредена с настоящата директива.
      Член 3
      Настоящата директива влиза в сила на двадесетия ден след деня на публикуването ѝ в Официален вестник на Европейския съюз.
      Член 4
      Адресати на настоящата директива са държавите членки.
      
         Съставено в Брюксел на 19 октомври 2016 година.
         
            
               За Комисията
            
            
               Председател
            
            Jean-Claude JUNCKER
         
      
      
         (1)  ОВ L 141, 6.6.2009 г., стр. 3.
      
         (2)  Експертна група CEF на ЕОБХ (Експертна група на ЕОБХ по материали, които влизат в контакт с храни, ензими, аромати и спомагателни средства за обработка), 2015 г. Научно становище относно безопасността на употребата на диметилов етер като разтворител за екстракция при предвидените условия на употреба и предложените максимално допустими граници на остатъчните вещества. EFSA Journal (Бюлетин на ЕОБХ), 2015; 13(7):4174, 13 стр.
      
         ПРИЛОЖЕНИЕ
         В част II на приложение I към Директива 2009/32/ЕО редицата за диметилов етер се заменя със следното:
         
            
                        „Диметилов етер
                     
                     
                        Производство на обезмаслени продукти от животински протеини, включително желатин (*)
                        
                     
                     
                        0,009 mg/kg в обезмаслените продукти от животински протеини, включително желатин
                     
                  
                        Производство на колаген (**) и колагенови производни, с изключение на желатин
                     
                     
                        3 mg/kg в колаген и колагенови производни, с изключение на желатин
                     
                  
         
            (*)  „Желатин“ е естествен, разтворим протеин, желиран или нежелиран, получен чрез частична хидролиза на колаген, получен от кости, кожи, сухожилия и жили на животни, в съответствие със съответните изисквания на Регламент (ЕО) № 853/2004.
         
            (**)  „Колаген“ е продукт на основата на протеин, извлечен от кости, кожи, сухожилия и жили на животни, произведен съгласно съответните изисквания на Регламент (ЕО) № 853/2004.“